Studiodekoren i 2008

***Dagsrevyen*** er et norsk nyhetsprogram som sendes hver dag klokken 19 på fjernsynskanalen NRK1. Programmet refereres gjerne til som NRK fjernsynets flaggskip. *Dagsrevyen* er underlagt NRK Nyheter med medarbeidere over hele landet og i utvalgte steder i utlandet. Redaksjonen holder til i Nyhetshuset på Marienlyst i Oslo som en del av nyhetsavdelingen i NRK. Sendingen avvikles fra Studio 5 i Fjernsynshuset. 

Programmet sendes som *Lørdagsrevyen* og *Søndagsrevyen* på henholdsvis lørdager og søndager. Disse sendingene går mer i dybden med lengre reportasjer enn på ukedagene. Søndag er utenriksdagen med mange reportasjer fra fjernere strøk. *Dagsrevyen* hadde i mange år en sendetid på 30 minutter hver dag, men fra 4. januar 2010 ble denne utvidet til 45 minutter fra lørdag - torsdag, altså at det sender kun 30 min på fredager.  *Dagsrevyen* ble tildelt hedersprisen under Gullruten 2019 etter å ha feiret 60 år med sendinger noen måneder tidligere.

I takt med endrede nyhets- og medievaner, har programmets seertall sunket jevnt og trutt etter årtusenskiftet. I 2003 hadde programmet i snitt 865 000 seere, og i 2018 hadde dette tallet sunket til 568 000.

Historikk
---------

De første nyhetssendingene fra NRK gikk på lufta da de regulære prøvesendingene startet i april 1958. Den aller første nyhetsoppleseren var Oddvar Foss. De aller første prøvesendingene til NRK begynte imidlertid den 12. januar 1954, mens NRKs faste TV-sendinger ble offisielt åpnet 20. august 1960.

Aktualitetssendingene ble opprinnelig bare kalt *Nyheter*, men ble fra 2. desember 1958 kalt *Dagsrevyen*, for å unngå sammenblanding av det nynorske ordet *nyhende* og bokmålsformen *nyheter*. Det var TV-sjef Otto Nes som gav sendingen navnet, etter inspirasjon fra revyformen til *Filmavisen*. Værmeldingene var med helt fra starten av. Til å begynne med ble det tegnet med fettstift på et plastdekket kart, men i 1964 kunne Kristian Trægde feste symboler med magnet. De første årene var det forholdsvis kummerlige forhold for de som skulle avvikle sendingene og når programmet skulle på lufta, ble en globus hengt opp i en snor som ble snurret rundt mens kameraet gikk, samtidig som en fjernstyrt grammofon spilte kjenningsmelodien.

Helt fra starten var nyhetssendingene den programposten som var mest komplisert å få avviklet, noe som medførte at seerne de første årene ofte måtte ta til takke med plakaten «Beklager – teknisk feil!». Det var få sendinger per uke de første to årene og programmet ble ikke sendt på alle TV-dagene. Men fra august 1960 ble det tre sendinger i uken, tirsdag, torsdag og lørdag, og fra 1962 fikk man også nyheter på mandager. Fra 1963 ble *Dagsrevyen* sendt fem dager i uken og fra 1964 seks dager i uken – hver dag unntatt søndager. Fra 1967 sendes *Dagsrevyen* alle ukens dager. Den første tiden var det ingen programledere, bare stemmer fra studio som leste meldinger til norske og internasjonale filmklipp.

Tollef Berg, Mette Janson og Per Øyvind Heradstveit var blant de første stemmene i *Dagsrevyen*. Fra 1961 ble programlederen stadig oftere å se i bildet og fikk ved dette en helt ny rolle som ankermann eller ankerkvinne. Einar Lunde begynte i 1968 og debuterte som nyhetsoppleser i både *Dagsrevyen* og *Kveldsnytt* i 1970. Kjell Andersen begynte allerede fra starten i 1958 og hadde 1. mai 2008 vært ansatt i 50 år i kanalen.

I 1975 startet NRK Fjernsynet med regulære fargesendinger, og fargesendinger ble samtidig innført i *Dagsrevyen*. I årene før hadde Dagsrevyen kun sendt enkelte innslag i farger. 

2. mars 1992 ble *Dagsrevyens* sendetidspunkt flyttet fra 19.30 til 19.00. Omleggingen møtte kritikk, blant annet fra foreldre som var redde for at små barn lettere ville få se skremmende nyhetsbilder. Samme høst startet den riksdekkende, reklamefinensierte norske TV-kanalen TV 2 og deres nyhetssendinger ble den første virkelige utfordreren til NRKs nyheter. Konkurransen førte til en skjerping av *Dagsrevyen*s programprofil, og det var også TV 2s inntreden som var hovedårsaken til endringen av sendetidspunktet. På lørdager og søndager fortsatte riktignok NRK å sende *Dagsrevyen* klokka 19.30 helt fram til september 1999. Da var det ungdomsprogrammet *Midt i smørøyet* som måtte lide, og fikk halvert sin sendetid.

De 25 første årene var nyhetsoppleserne og reporterne de samme personene, men oppgavene ble fra 1980-tallet tydeligere atskilt mellom presentatørene i studio og reporterne ute. Som alle andre NRK-medarbeidere som var synlig på fjernsyn, ble også programledere, reportere og værmeldere i *Dagsrevyen* kjendiser og «folkeie» i Norge. Av populære statsmeteorologer fra denne epoken er Kristian Trægde og Vidar Theisen, mens fotballreporteren Arne Scheie og andre har representert TV-sporten.

Den visuelle designprofilen for sendingene, det vil si studiointeriøret, utforminga av åpningsvignetten, værkart, nyhetsgrafikk og annet, har blitt endret mange ganger. Opprinnelig satt nyhetsoppleseren foran en vegg med en gardin og en plakat med teksten *Nyheter*. Endringene har siden skjedd i tydelige trinn eller «ansiktsløftninger», for eksempel 8. februar 1973, i 1987 og 2000. Endringer skjedde på nytt fra 20. august 2007 da NRKs nyheter på TV, internett og mobiltelefoni fikk en tydeligere samlet profil for å synliggjøre NRK nyheter som merkevare. Opprinnelig brukte programlederne private klær på sending, men de fikk etter hvert en «profesjonell» garderobe bestående av dresser og drakter utvalgt av NRKs kostymeavdeling.

*Dagsrevyen* og andre nyhetsprogrammer som blir kringkastet på tradisjonelt vis med fast sendeplan, har på 2000-tallet merket sterk konkurranse fra nettavisene som formidler nyheter hele døgnet etter hvert som de kommer inn og redigeres. Fra september til desember 2007 ble *Dagsrevyen* sendt i samsending med NRK2. Seertallene har siden 2000 sunket fra 850000 til 550000 i 2019.

De endrede medievanene har ført til flere endringer i programmet. Fra og med mandag 4. januar 2010 ble *Dagsrevyen*s sendetid utvidet fra 30 til 45 minutter, også på hverdager. I forbindelse med omleggingen sa kringkastingssjef Hans-Tore Bjerkaas at: «det blir færre saker, mer dybde, flere gjester og minidebatter». Han sa også at «for første gang på mange år styrker NRK nyhetstilbudet. Det gjør vi samtidig som våre konkurrenter nå legger ned og kutter i nyhetstilbudet. Vi går dermed mot strømmen».

I 2015 ble Dagsrevyen lagt om med ny design og ny innpakning. Studio fikk to nye storskjermer, som blir brukt aktivt i sendingene. Programmet fikk også en ny vignett med musikk komponert av elektronikaduoen Röyksopp.

Tross fallet i antall seere, er *Dagsrevyen* per 2019 fortsatt den mest sette TV-nyhetssendingen i Norge.

### Arkivstatus

Fra oppstarten ble kun enkelte innslag bevart i arkivet. Fra 1982 eksisterer de fleste programmene i sin helhet, inkludert med opptak fra studio. Dagsrevyen fra 26. september 1972 er den første som er bevart i sin helhet. Det er antatt at dette er på grunn av EF-avstemningen. Det antagelig eldste bevarte studioopptaket er fra 14. september 1965.

### Studio

*Dagsrevyen*, *Dagsrevyen 21* og *Kveldsnytt* sendes fra ett felles studio – Studio 5 – på Marienlyst i Oslo. I august 2007 endret NRK alle sine nyhetsstudioer og vignetter. I denne endringen ble det innlemmet rødt i tillegg til fortsatt en stor del blått, men en lysere blåfarge enn tidligere. Studioet har siden blitt endret, senest i 2015, men har fremdeles blått som sin hovedfarge.

### Programledere

Listen over programledere for *Dagsrevyen*s hovedsending er ordnet i stigende rekkefølge etter første år som programleder. Listen er ufullstendig.

Fra 1959 til 1961 kommenterte programlederne nyhetsfilmer off screen, fra 1961 ble studioinnslag tatt i bruk.

|  |
| --- |
| * Tollef Berg, 1959–, programredaktør og sjef for Nyhets- og aktualitetsavdelingen 1964–1978
* Mette Janson, programsekretær, journalist og «ankerkvinne» i Dagsrevyen 1959–1965
* Eivind Otto Hjelle, tre måneder i 1960, redaksjonssekretær i august 1966 samt programredaktør og sjef for Nyhets- og aktualitetsavdelingen 1979–1988
* Per Øyvind Heradstveit, 1961–
* Jan P. Jansen, 1961 og 1963, fast ansatt sommeren 1964
* Ragnar Baartvedt, 1961, programsekretær på kontrakt for halvannet år 1963–, halvdagsstilling 1964–1965, programsekretær 1966–1970
* Per Øisang, 1960-tallet
* Haagen Ringnes, i Dagsrevyen fra 1962 til 1965
* Frank Nordli, 1963–1965
* Bjørn Tore Bryn, 1963–
* Olav Øverland, 1963–
* Jon Aanerud, 1963–
* Bjørn Nilsen, 1964–
* Bjørn Haga, 1964–
* Jarl Munch, fra 1960-tallet
* Kjell Langholm, 1960-tallet
* Leon Luckow, 1960-tallet
* Einar Johannessen, 1966–
* Dagmar Loe, 1968–
* Haakon Børde, fra slutten av 1960-tallet
* Arve Granlund, fra slutten av 1960-tallet
* Herman Valeur, fra slutten av 1960-tallet
* Geir Helljesen, 1968–2009
* Per Jarle Hellevik
* Lars Jacob Krogh
* Anne Baggethun, fra 1960-tallet
* Per Juul, noen år på 1960-tallet ansatt som fast kveldsredaktør i Dagsrevyen
* Haagen Ringnes, i Dagsrevyen fra 1962 til 1965
* Else Solli
* Richard Blindheim
* Terje Svabø
* Kari Sørby
* Egil Teige
* Frank Dehli
* Guro Rustad
* Herbjørn Sørebø
* Inger-Anne Ribu
* Audgunn Oltedal
* Sølve Stang
* Audun Tjomsland, fra sist på 1970-tallet
* Svein Torgersen, fra 1980-tallet
* Einar Slyngstad, 1980-tallet–1997
* Svein Bryn
* Gunnhild Viken
* Silje Hovland
* Per Ståle Lønning
* Einar Lunde, 1970–2010
* Nils Gunnar Lie 1983–1992
* Tom Berntzen
* Einar Hanseid, programsekretær i Dagsrevyen 1971–1974
* Ellen Moen, reporter og programleder i Dagsrevyen 1972–1984
* Tore Sandberg, 1974–1982
* Dan Børge Akerø, 1981–1986
* Oddvar Stenstrøm, flere stillinger i NRK 1975–1987, deriblant redaksjonssjef i Dagsreveyen
* Petter Nome, 1986–1988
* Ragnar Auglænd
* Sven A. Ellefsen
* Kenneth Simensen
* Eva Bratholm, 1980-tallet
* Ingvild Jensen
* Kai Mikalsen
* Ingolf Håkon Teigene, 1989–2007
* Anne Holt, 1990–1991
* Lisbeth Skei, 1992–2009 (har vekslet mellom å være nyhetsanker og politisk reporter)
* Claus Wiese, 1993–1996
* Siv Nordrum, 1995–1997
* Hans-Wilhelm Steinfeld, sjef for Dagsrevyen 1998–2000
* Jon Gelius, 1996-
* Gry Blekastad Almås, 1997–
* Nina Owing, 1997–
* Christian Borch, 2000–2010
* Ingvild Bryn, 2000–
* Atle Bjurstrøm, 2003–
* Arnhild Myklebust Eggen, 2003–
* Arill Riise, 1992–1995, 2002–2003
* Pål Gordon Nilsen (sport), 2000-tallet
* Knut Olsen, 2008–2010
* Ingerid Stenvold, 2010–
* Jarle Roheim Håkonsen, 2010–2018
* Viggo Johansen
* Cecilie Roang Bostad
* Tom Nilssen
* Ingunn Solheim
* Rima Iraki
* Petter Oulie-Hauge
* Iselin Fjeld, 2017–
* Marit Kolberg, 2017–
* Hanne Roald, 2017–
* Yama Wolasmal, 2017–2020
* Åsa Vartdal, 2018–
* Espen Aas, 2019–
* Eline Buvarp Aardal, 2019–
* Cato Husabø Fossen, 2019–2020
* Åse Marit Befring, 2020–
* Valentina Baisotti, 2023–
* Chetan Rastogi, 2023–
 |

Sendinger viet én nyhetssak
---------------------------

De seneste Dagsrevyen-sendingene der én hovedsak preget hele sendingen, er:

* 25. juni 2022: Terrorangrepet mot Oslo Pride
* 30. desember 2020: Leirskredet i Gjerdrum
* 15. mars 2020: Kongen taler til folket (om COVID-19)
* 8. juli 2018: Grottedramaet i Thailand
* 22. juli 2011 - Terrorangrepet i Oslo
* 11. september 2001: Terrorangrepet i New York
* 4. januar 2000: Togulykken på Rørosbanen
* 28. september 1994: Estonia-ulykken i Østersjøen
* 18. januar 1991: Kong Olav er død
* 7. april 1990; Scandinavian Star-Ulykken
* 28. mars 1980: Alexander Kielland-Ulykken

Redaksjonen og innhold
----------------------

*Dagsrevyen* satser på færre, men lengre saker enn sine konkurrenter, blant andre TV 2 Nyhetene. Dagsrevyen er en del av NRK Nyhetsdivisjonen som har et nettverk av journalister og korrespondenter i Norge og i utland. I *Dagsrevyen* er det to programledere som sammen presenterer nyhetene.

*Dagsrevyen*s sendinger på lørdag og søndag har lenge blitt kalt henholdsvis *Lørdagsrevyen* og *Søndagsrevyen* og har hatt utvidet sendetid og magasinpregede reportasjer. *Lørdagsrevyen* ble kåret til beste aktualitetsprogram i Gullruten 2005. NRK Fjernsynet har i tillegg flere regionale nyhetssendinger.

Ansatte i Dagsrevyen
--------------------

Dagsrevyen er underlagt NRK Nyhetsdivisjonen. Per 2019 er Helje Solberg nyhetsdirektør, Espen Olsen Langfeldt er programdirektør, mens Håkon Moslet som redaksjonssjef for innholdsutvikling i NRK Nyheter.

Hanna Thorsen er redaksjonssjef i *Dagsrevyen*, mens Kyrre Nakkim er programredaktør for nyheter.

### Programledere

Nyhetene i *Dagsrevyen* blir presentert av to programledere eller nyhetsankere. Bortsett fra utenlandskorrespondenter og reportere, er programlelinderne de eneste av de ansatte i *Dagsrevyen* som publikum får se. Disse samarbeider tett med vaktsjefer og producere om å planlegge sendingene og velge ut intervjuobjekter. Per vinteren 2023 har *Dagsrevyen* følgende programledere som roterer på å lede sendingene:

Petter Oulie-Hauge, Nina Owing, Atle Bjurstrøm, Ingvild Bryn, Rima Iraki, Tom Nilssen , Ingerid Stenvold, Åsa Vartdal, Ingunn Solheim, Ida Creed, Eline Buvarp Aardal, Valentina Baisotti og Andreas de Brito Jonassen.

### Tidligere programledere

* 2010: Ingvild Bryn, Jarle Roheim Håkonsen, Nina Owing, Ingerid Stenvold, Einar Lunde og Knut Olsen.
* 2014: Ingvild Bryn, Atle Bjurstrøm, Nina Owing, Ingerid Stenvold, Jon Gelius og Viggo Johansen.
* 2017: Ingvild Bryn, Nina Owing, Ingerid Stenvold, Jon Gelius, Atle Bjurstrøm og Jarle Roheim Håkonsen.

### Arbeidsfunksjoner

Følgende funksjoner eller yrkesgrupper er med på å lage *Dagsrevyen*:

* Vaktsjefen er redaktør for sendingene og ansvarlig for innholdet
* Fotografene arbeider ofte sammen med en reporter og sørger for bilder til sendingene
* Strata-vakt eller SNG-vakt har ansvaret for logistikken rundt direktesendinger fra felten. De har vanligvis en bil med Strata-kommunikasjon eller satellittoverføring, og har ansvaret for den tekniske avviklingen og oftest fungerer de også som fotograf under direktesendingen.
* Innspillingslederen har ansvar for kommunikasjonen mellom programlederne og regien
* Produsent har ansvar for regien og det tekniske forløpet
* Produksjonslederen planlegger og styrer økonomien
* Programlederne presenterer nyhetene
* Redaksjonsassistentene bidrar med praktisk hjelp av forskjellige slag, for eksempel finner de frem arkivbilder til reporterne
* Redigererne klipper og redigerer reportasjer og intervjuer sammen med reporterne
* Reporterne arbeider ute og lager innslag og reportasjer sammen med fotografene. Tilbake i redaksjonen klipper de sammen materialet til en ferdig sak, enten på egen hånd eller sammen med en redigerer. Ute i felten kan de også gå direkte på lufta om det er nødvendig.
* Scripten planlegger sendingene sammen med vaktsjef, produsent og programlederne og holder oversikten
* Ujour, det vil si «utenriks jourhavende», er den ansvarlige journalisten for utenlandske nyheter og arbeider i NRKs utenriksredaksjon.
* Oftest kommer navnet på den som blir vist opp på skjermen, men aldri for kongelige. Dette gjelder også i TV2 Nyhetene.

Eurovisjonskontoret, også kalt EVN-redaksjonen, samarbeider med Den europeiske kringkastingsunionen (EBU) og hjelper til med internasjonale fjernsynsbilder.

Priser og nominasjoner
----------------------

*Dagsrevyen* og programmets programledere har mottatt og blitt nominert til Gullruten flere ganger. I tillegg til hedersprisen under Gullruten 2009 ble Christian Borch kåret til beste nyhets- eller sportsanker under Gullruten 2004 mens *Lørdagsrevyen* ble beste aktualitetsprogram under Gullruten 2005.

| Utmerkelse | Kategori | Nominert/vinner | Resultat |
| --- | --- | --- | --- |
| Gullruten 2001 | Beste reportasje | Reportasjen *Midtøsten-Betlehem* | Nominert |
| Gullruten 2002 | Beste aktualitets- og debattprogram | *Lørdagsrevyen* | Nominert |
| Gullruten 2003 | Beste aktualitets- eller sportsprogram | Reportasjen *Lakotafolket i South Dakota* | Nominert |
| Gullruten 2004 | Beste nyhets- eller sportsanker | Christian Borch | Vant |
| Beste nyhets- eller sportsanker | Gry Blekastad Almås | Nominert |
| Gullruten 2005 | Beste aktualitetsprogram | *Lørdagsrevyen* | Vant |
| Beste kvinnelige programleder | Nina Owing | Nominert |
| SKUP-prisen 2006 | SKUP-prisen | Tormod Strand for saken om norske klasevåpen | Vant |
| Gullruten 2012 | Beste nyhetssending eller aktualitetsprogram | N/A | Nominert |
| Gullruten 2018 | Beste nyhets- eller aktualitetsprogram | N/A | Nominert |
| Gullruten 2019 | Hedersprisen | N/A | Vant |
| Beste programleder | Yama Wolasmal | Nominert |
| Gullruten 2021 | Beste programleder -nyhet, sport eller aktualitet | Rima Iraki | Nominert |
| Riksmålsforbundets mediepriser 2021 | TV-prisen | Rima Iraki | Vant |
| Gullruten 2022 | Beste nyhets- eller aktualitetsprogram | N/A | Nominert |
| Gullruten 2023 | Beste programleder – nyhet, sport eller aktualitet | Atle Bjurstrøm og Ingerid Stenvold | Nominert |

Seertall etter 2000
-------------------

Gjennomsnittlig antall seere per dag for hovedsendingen på NRK1 klokken 19.00:

| År | Seere | Markedsandel |
| --- | --- | --- |
| 2000 | 831 000 | 67 |
| 2001 | 841 000 | 69 |
| 2002 | 840 000 | 70 |
| 2003 | 865 000 | 70 |
| 2004 | 845 000 | 69 |
| 2005 | 810 000 | 68 |
| 2006 | 773 000 | 67 |
| 2007 | 723 000 | 65 |
| 2008 | 722 000 | 59 |
| 2009 | 740 000 | 58 |
| 2010 | 750 000 | 57 |
| 2011 | 764 000 | 59 |
| 2012 | 730 000 | 57 |
| 2013 | 705 000 | 58 |
| 2014 | 692 000 | 56 |
| 2015 | 701 000 | 58 |
| 2016 | 659 000 | 57 |
| 2017 | 641 000 | 60 |
| 2018 | 568 000 | 60 |

Referanser
----------

1. 1 2  Hauger, Knut Kristian. «60 år med «kritiske situasjoner og glade øyeblikk» - i natt gikk Gullrutens hederspris til Dagsrevyen». *kampanje.com*. Besøkt 12. mai 2019.
2. ↑  Lindblad, Knut-Eirik (19. oktober 2016). «Brukte 26 mill. på «nye Dagsrevyen», men unge seere rømmer flaggskipet - tallene har stupt 70 prosent siden 2001». *Dagbladet.no* **(norsk)**. Besøkt 12. mai 2019.
3. ↑  «Nye par i Dagsrevyen». *www.vg.no* **(norsk)**. VG. 25. februar 2003. Besøkt 12. mai 2019.
4. 1 2 3 4  Zondag, Martin H. W. (11. mai 2019). «Dagsrevyen vant Gullrutens hederspris». *NRK*. Besøkt 12. mai 2019.
5. 1 2  Waatland, Erik (14. desember 2018). «Se NRK Dagsrevyen i bilder». *Medier24.no* **(norsk)**. Besøkt 12. mai 2019.
6. 1 2  Oddvin Aune og Gaute Zakariassen (4. juni 2009). «Dagsrevyen utvides med ett kvarter». NRK. Besøkt 4. juni 2009.
7. ↑  «Dagsrevyen vant Gullrutens hederspris». *nrk.no*. 11. mai 2019. Besøkt 12. mai 2019.
8. ↑  NRK (4. april 2019). «Statistikk». *NRK*. Besøkt 12. mai 2019.
9. ↑  Bastiansen 1996, s. 20–21. sfn error: no target: CITEREFBastiansen1996 (help)
10. ↑  Elnan, Cathrine (5. juni 2015). «Röyksopp lager Dagsrevyens nye vignett». *NRK*. Besøkt 12. mai 2019.
11. ↑  «NRK TV - Dagsrevyen 26. september 1972». 2. november 2018. Besøkt 2. mai 2023.
12. ↑  «NRK TV - Dagsrevyen 14.09.1965 - Etter Valget, intv. partiledere og mandatanalyse». 30. august 2017. Besøkt 2. mai 2023.
13. ↑  «Slik blir nye Dagsrevyen». *Dagbladet.no* **(norsk)**. 18. juni 2015. Besøkt 12. mai 2019.
14. ↑
15. ↑  Kommunikasjon, N. R. K. (16. august 2018). «Håkon Moslet til NRK Nyheter». *NRK*. Besøkt 12. mai 2019.
16. ↑  «NRK henter VG-profiler». *Journalisten.no - Nyheter og debatt om medier og journalistikk*. Besøkt 25. mai 2017.
17. ↑  «NRK TV – Dagsrevyen» **(norsk)**. Besøkt 12. mai 2019.
18. ↑  «Hedersprisen til Kirkvaag». *www.dagbladet.no*. 8. mai 2004. Besøkt 1. mai 2022.
19. ↑  «Her er alle Gullrute-vinnerne». *vg.no*. 14. mai 2005. Besøkt 1. mai 2022.
20. ↑  «Disse er nominert til Gullruten». *dagbladet.no*. 16. april 2021. Besøkt 13. mai 2021.
21. ↑  «TV-pris til NRK-programleder Rima Iraki». *kamoanje.com*. 7. april 2021. Besøkt 13. mai 2021.
22. ↑  «Trippelnominasjon til Steenstrup: – Det er fantastisk». *nrk.no*. 27. april 2022. Besøkt 1. mai 2022.
23. ↑  «Disse er nominert til «Gullruten 2023»». *tv2.no*. 17. april 2023. Besøkt 29. april 2023.

Litteratur
----------

* Geir Totland (1992). *Fra filmavis til dagsrevy : En studie i fjernsynsnyhetenes historie*. Oslo: Norges allmennvitenskapelige forskningsråd. ISBN 8272168227.
* Henrik Grue Bastiansen (1996). *Fra referat til reportasje : Dagsrevyen 1960–1969*. Norges forskningsråd. ISBN 8212007049.

Eksterne lenker
---------------

* (en) *Dagsrevyen* på Internet Movie Database Rediger på Wikidata

* (no) *Dagsrevyen* hos Filmfront Rediger på Wikidata

* (no) *Dagsrevyen* på NRK TV Rediger på Wikidata

* (en) *Dagsrevyen* på The Movie Database – TV Rediger på Wikidata
* (no) Nyheter fra NRK
* (no) NRK og Dagsrevyen
* (no) Åpningsvignett brukt på slutten av 1980-tallet og tidlig 1990-tall
* (no) Vignett brukt i 1996
* (no) Vignett tatt i bruk august 2007